text: Irakiske asylansøgere demonstrerer – frygter hjemsendelse
  13 maj 2016 kl. 15.56
  I Fredericia demonstrerer irakiske asylansøgere fra kasernen. De frygter hjemsendelser til Irak, hvor de ikke mener, der er fred. 
  I blandt andet Tyskland og Finland er de begyndt at sende afviste asylansøgere fra Irak hjem til deres hjemland. Og det får nu de irakiske asylansøgere på asylcenteret i Bülow kaserne i Fredericia til at frygte det samme.
  De demonstrerer derfor fredag foran rådhuset i Fredericia. Her vil de vise, at det ikke er sikkert at sende dem hjem til Irak, hvor mindst 80 personer så sent som onsdag mistede livet i bombeeksplosioner flere steder i Iraks hovedstad, Bagdad.
  - Vi er bange for, at de (myndighederne, red.) begynder at sende os tilbage til Irak også, siger den irakiske asylansøger Fahad Mahdi Mousa, der har boet på kasernen i seks måneder.  
  Fahad Mahdi Mousa vurderer, at han formentlig vil blive dræbt, hvis han bliver sendt hjem til Irak.
  - Mange regeringer mener, Irak er sikkert. Så vi vil vise dem, om det er sikkert. De kan bare kigge på billederne her ved demonstrationen, og så må de jo selv afgøre, om de mener det er sikkert, siger Fahad Mahdi Mousa.
  
  